《听查八十弹琵琶歌》
明代·黄姬水

寿州钟郎善琵琶，国工敛手咸咨嗟。
阮朱绝艺那能续，不惜千金传一曲。
八十从师庐子城，五年技尽六弹成。
抑扬按捻擅奇妙，从此人称第一声。
今年客自郢门还，瑶枝手把来萝关。
江湖闻名二十载，相逢两鬓风尘斑。
据床拂袖奋逸响，叩商激羽高梁上。
联线曲折抽芳绪，凄锵蹇劫生孤怆。
欲舒逸气更促柱，切切嘈嘈作人语。
炎天洌洌满屋霜，白日飒飒半窗雨。
云停雾结池波摇，木叶槭槭鸟翔舞。
回飙惊电指下翻，三峡倒注黄河奔。
胡沙黯黯吹落月，千山万骑夜不发。
调本弦鼗太苦酸，相思马上关陇寒。
从来慷慨易成泣，况复秦声向客弹。

作者简介：（1509—1574）明苏州府吴县人，字淳父。黄省曾子。少有文名，学书于祝允明，传其笔法。中年以避倭寇徙家南京。晚年还乡，诗名益盛。有《贫士传》、《白下集》、《高素斋集》等。